Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 193/14/8806	Košice, 6.5.2014
EEČ : 2-65-139-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
dňa 11. 03. 2014 asi o 10:45 hod. v katastri obce XXXXX, okres XXXXX - okolie, v lokalite Varovec, lesný dielec č. 244, sekerou vyrúbal 1 ks drevinu - borovica o výške 5 m a tak Mestským lesom XXXXX a. s. spôsobil škodu vo výške 1,48,- €,

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník PZ z OO PZ Kysak uznesením z 11. 03. 2014 ako obvineného trestne stíha XXXXX pre prečin krádeže podľa § 212 ods. 2 písm. d/ Trestného zákona na tom skutkovom základe, ako je to uvedené vo výrokovej časti tohto uznesenia. 

Po skončení vyšetrovania poverený príslušník PZ tunajšej prokuratúre predložil vyšetrovací spis s návrhom na zastavenie trestného stíhania podľa § 215 ods. 1 písm. e/ Trestného poriadku.

Preskúmaním vyšetrovacieho spisu zisťujem,  že návrh povereného príslušníka PZ na postup podľa  § 215 ods. 1 písm. e/ Trestného poriadku je dôvodný.

Svedok a poškodený XXXXX vo výpovedi potvrdil fakt, že obv. XXXXX dňa 11. 03. 2014 v katastri obce XXXXX, okres XXXXX - okolie, v lokalite Varovec, sekerou vyrúbal 1 ks stojatý strom - borovicu. Pri tomto  protiprávnom konaní bol pristihnutý príslušníkmi PZ. Mestským lesom XXXXX a. s. spôsobil škodu vo výške 1,48,- €, ktorej skutočnosť potvrdzuje odborné vyjadrenie o spôsobenej škode.

Nielen uvedené dôkazy, ale aj ďalšie dôkazy dávajú záver, že skutok sa stal, skutkom bol spáchaný trestný čin a trestný čin spáchal obv. XXXXX, ktorý po stránke právnej je nutné kvalifikovať ako prečin krádeže podľa § 212 ods. 2 písm. d/ Trestného poriadku.

XXXXX rozhodnutím Okresného súdu XXXXX - okolie pod sp. zn. 9P/279/2013 z 04. 12. 2013, ktorý nadobudol právoplatnosť dňom 08. 01. 2014 bol ustanovený opatrovník XXXXX, ktorý je oprávnený za opatrovnenca vykonávať všetky právne úkony.

XXXXX sa podrobil znaleckému skúmaniu znalcami z odvetvia psychiatria so záverom, že znalci u obvineného zistili stredne ťažkú mentálnu retardáciu a to v čase spáchania  trestného činu. Vzhľadom na toto ochorenie obvinený v čase spáchania trestného činu nebol schopný rozpoznať nebezpečenstvo a protiprávnosť svojho konania a nebol schopný svoje konanie ovládať. Obvinený nie je schopný chápať ani zmysel trestného konania. Z hľadiska psychiatrického pobytu obvineného na slobode nie je pre spoločnosť nebezpečný.

Vzhľadom na uvedené skutočnosti, vyvodenia trestnej zodpovednosti voči obvinenému bráni jeho nepríčetnosť v čase činu, preto obvinený nie je za uvedený trestný čin trestne zodpovedný (§ 23 Tr. zák.).

Preto bolo nutné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Karas
prokurátor